**Ministru kabineta protokollēmuma projekta „Par Valsts kontroles revīzijas lietā Nr. 5.1-2-17/2012 konstatēto problēmu novēršanu”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru prezidenta 2014. gada 11. marta rezolūcija Nr. 56/SAN-412/17940. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Valsts kontrole ar 2013.gada 4.marta vēstuli Nr.6.-5.1-2/286 informēja Ministru prezidentu par likumības revīzijā Nr.5.1-2-17/2012 „Rīgas pilsētas pašvaldības darbību atbilstība normatīvajiem aktiem un efektivitāte, administrējot nekustamā īpašuma nodokli” (turpmāk - revīzija) konstatētajām nepilnībām un secinājumiem.  Revīzijā tika secināts, ka Rīgas pilsētas pašvaldībā nekustamā īpašuma nodokļa aprēķināšana ir organizējama efektīvāk, izmantojot valsts elektronisko reģistru informāciju.  Revīzijas rezultātā Rīgas domei tika sniegts ieteikums administratīvā sloga mazināšanai - noslēgt starpresoru vienošanos ar Veselības inspekciju, Izglītības kvalitātes valsts dienestu, Kultūras ministriju, Labklājības ministriju un Dabas aizsardzības pārvaldi, lai no nodokļu maksātajiem nepieprasītu informāciju, kas ir nepieciešama automātiskai nekustamā īpašuma nodokļa atvieglojumu un atbrīvojumu piešķiršanai un pieejama Ārstniecības iestāžu reģistrā, Izglītības iestāžu reģistrā, Nacionālo sporta bāzu reģistrā, Muzeju reģistrā, Bibliotēku reģistrā, Sociālo pakalpojumu reģistrā un Aizsargājamo teritoriju valsts reģistrā.  Valsts kontroles vēstulē tika norādīts, ka Rīgas dome, sadarbojoties ar valsts informācijas sistēmu turētājiem, izvērtēja nekustamā īpašuma nodokļa administrēšanai nepieciešamo informāciju dažādos reģistros un konstatēja nepilnības reģistros uzkrāto datu kvalitātē. Valsts reģistros netiek norādīti kadastra objektu kadastra numuri vai kadastra apzīmējumi, kā to nosaka Nekustamā īpašuma valsts kadastra likums (turpmāk – Kadastra likums).  Tika konstatēts, ka attiecīgo reģistru darbību regulējošie Ministru kabineta noteikumi nav saskaņoti ar Kadastra likuma 64.pantā noteikto, ka visu veidu norādēs uz kadastra objektu valsts vai pašvaldības informācijas sistēmās un dokumentos lieto tam piešķirto kadastra numuru vai kadastra apzīmējumu. Problēmas risināšanai Rīgas dome 2013.gada 24.oktobrī nosūtīja Tieslietu ministrijai aicinājumu veikt grozījumus normatīvajos aktos, nodrošinot, ka valsts informācijas sistēmās pie kadastra objektiem tiek noradīti kadastra apzīmējumi.  Ņemot vērā, ka identificētā problēma ir vairāku ministriju un iestāžu - Tieslietu ministrijas, valsts reģistru turētāju - Veselības inspekcijas, Izglītības kvalitātes valsts dienesta, Kultūras ministrijas, Labklājības ministrijas un Dabas aizsardzības pārvaldes kompetencē, Valsts kontrole aicināja iesaistīties izklāstītās problēmas risināšanā, lai mazinātu administratīvo slogu un nodrošinātu pareizu nekustamā īpašuma nodokļa aprēķināšanu.  Izvērtējot konstatēto problēmu, Tieslietu ministrija sniedza viedokli, norādot, ka saskaņā ar likuma „Par nekustamā īpašuma nodokli” 4.panta 1.1daļu nekustamā īpašuma nodokļa administrēšanai izmanto Nekustamā īpašuma valsts kadastra informācijas sistēmā (turpmāk – Kadastra informācijas sistēma) reģistrētos datus. Izmaiņas nekustamā īpašuma sastāvā vai nekustamā īpašuma objektu raksturojošajos datos nodokļa aprēķinā ņem vērā atbilstoši šajā likumā noteiktajai kārtībai, ja šīs izmaiņas ir reģistrētas Kadastra informācijas sistēmā. Datus, kas netiek reģistrēti Kadastra informācijas sistēmā, nekustamā īpašuma nodokļa administrēšanai vietējā pašvaldība iegūst šajā likumā noteiktajā kārtībā vai no citām informācijas sistēmām. Saskaņā ar minētā panta trešo daļu Ministru kabinets ir noteicis apjomu, kārtību un termiņus, kādos Valsts zemes dienests pašvaldībām sniedz Kadastra informācijas sistēmas datus nekustamā īpašuma nodokļa administrēšanas vajadzībām.  Ņemot vērā minēto, secināms, ka pamatdati nekustamā īpašuma nodokļa aprēķināšanai iegūstami no Kadastra informācijas sistēmas, bet informāciju, kura pašvaldībām nepieciešama nekustamā īpašuma nodokļu atvieglojumu noteikšanai vai citu tās kompetencē esošo darbību veikšanai, iegūstama no citām informācijas sistēmām.  Saskaņā ar Kadastra likuma 3.pantu Nekustamā īpašuma valsts kadastrs ir vienota uzskaites sistēma, kas, realizējot administratīvus, organizatoriskus un tehnoloģiskus procesus, nodrošina datu iegūšanu par valsts teritorijā esošajiem nekustamajiem īpašumiem, to objektiem, zemes vienības daļām un to īpašniekiem, tiesiskajiem valdītājiem, lietotājiem, nomniekiem, kā arī minēto datu uzturēšanu un izmantošanu. Savukārt, saskaņā ar Ministru kabineta 2009.gada 3.novembra noteikumu Nr.1269 „Adresācijas sistēmas noteikumi” (turpmāk - noteikumi Nr.1269) 4.punktu Valsts adrešu reģistrs ir valsts informācijas sistēma, kuras pārzinis un turētājs ir Valsts zemes dienests, kas nodrošina datorizētu adresācijas objektu reģistrāciju teksta veidā ar detalizāciju līdz telpu grupai. Vēršam uzmanību, ka atbilstoši Ministru kabineta 2012.gada 10.aprīļa noteikumu Nr.263 „Kadastra objekta reģistrācijas un kadastra datu aktualizācijas noteikumi” 45.punktam Kadastra informācijas sistēmā ieraksta būves vai telpu grupas adresi atbilstoši Valsts adrešu reģistra ziņām. Tādējādi Kadastra informācijas sistēmā reģistrētās nekustamo īpašumu objektu adreses ir sasaistītas ar Valsts adrešu reģistru.  Tieslietu ministrijas ieskatā, lai izvairītos no Valsts kontroles konstatētajām problēmām, lietderīgi būtu izmantot Kadastra informācijas sistēmā reģistrētos nekustamā īpašuma objekta datus, kurus par reģistrāciju atbildīgā iestāde var saņemt no Valsts zemes dienesta datu apmaiņas ietvaros, slēdzot sadarbības līgumu, attiecīgi lemjot par atsevišķu objektu iekļaušanu attiecīgajā reģistrā. Tādējādi, tiktu mazināts arī administratīvais slogs iesniedzējiem, reģistrējot attiecīgo objektu reģistrā, jo netiks pieprasīta informācija, kas valsts rīcībā jau ir.  Tieslietu ministrijas ieskatā, valsts reģistros un informācijas sistēmās, kas satur informāciju par nekustamo īpašumu, būtu iekļaujama atsauce uz Kadastra informācijas sistēmā piešķirto kadastra apzīmējumu, kā tas ir noteikts Kadastra likuma 64.pantā, jo šādas informācijas iekļaušana reģistros palīdzētu viennozīmīgi identificēt reģistros iekļautos objektus, par pamatu ņemot Kadastra informācijas sistēmā reģistrēto objektu raksturojošo informāciju.  Vēršam uzmanību, ka saskaņā ar Kadastra likuma 1. pantā noteiktā jēdziena „kadastra apzīmējums” skaidrojumu kadastra apzīmējums ir zemes vienībai, būvei, telpu grupai vai zemes vienības daļai piešķirta viennozīmīga, neatkārtojama un nemainīga ciparu kombinācija (identifikators). Tādējādi ar kadastra apzīmējumu var viennozīmīgi identificēt konkrētu nekustamā īpašuma objektu.  Tieslietu ministrija ierosina atbildīgajām ministrijām izvērtēt iespējas uzlabot savos reģistros un informācijas sistēmās esošo datu kvalitāti un pilnveidot normatīvo regulējumu, paredzot, ka pirms lēmuma pieņemšanas un reģistrācijas atbildīgā iestāde pārbauda reģistrācijai iesniegtās informācijas atbilstību Kadastra informācijas sistēmā reģistrētajiem telpu grupu un būvju raksturojošiem datiem, tajā skaitā Kadastra informācijas sistēmā reģistrētā nekustamā īpašuma lietošanas veida atbilstību veiktajai darbībai un Valsts adrešu reģistra datiem.  Turklāt norādām, ka normatīvajā regulējumā par objekta reģistrāciju attiecīgajā reģistrā vai informācijas sistēmā būtu iestrādājamas normas, kas paredz prasības nodrošināt telpu grupas lietošanas veida maiņu, pielāgojot to veicamai darbībai, ievērojot būvniecības normatīvo aktu prasības, kā arī paredzēt, ka pirms attiecīgā lēmuma pieņemšanas un informācijas reģistrācijas reģistros un informācijas sistēmās par reģistrāciju atbildīgai iestādei jāveic pārbaude, vai būves un telpu grupas lietošanas veids atbilst būvniecības normatīvajos aktos noteiktajām prasībām un Kadastra informācijas sistēmā reģistrētajiem objektu raksturojošiem datiem. Ja būves un telpu grupas lietošanas veids neatbilst būvniecības normatīvajos aktos noteiktajām prasībām un Kadastra informācijas sistēmā reģistrētajiem objektu raksturojošiem datiem par reģistrāciju atbildīgai iestādei attiecīgā lēmuma pieņemšana jāatliek līdz datu aktualizācijai Kadastra informācijas sistēmā atbilstoši Kadastra likuma 13.panta pirmajai daļai.  Tādējādi, ņemot vērā katra reģistra mērķi, nepieciešams veidot to ar atsauci uz nekustamā īpašuma objekta adresi, kas būtu ierakstāma reģistrā atbilstoši Valsts adrešu reģistra ziņām, vai/un ar atsauci uz nekustamā īpašuma objekta Kadastra informācijas sistēmas datiem – nekustamā īpašuma kadastra apzīmējumu, kas būtu ierakstāms reģistrā atbilstoši Kadastra informācijas sistēmas datiem.  Turklāt vēršam uzmanību, ka likums „Par nekustamā īpašuma nodokli” paredz kritērijus nekustamā īpašuma neaplikšanai ar nodokli un ne visi Valsts kontroles vēstulē minētajos reģistros iekļautie objekti būs atbrīvoti no nodokļa maksājumiem. Ņemot vērā minēto, nepieciešama pašvaldības izšķiršanās par to, kādā veidā tiks risināts nodokļa administrēšanas jautājums šajās situācijās.  Ņemot vērā minēto, Tieslietu ministrija sagatavoja Ministru kabineta sēdes protokollēmuma projektu „Par Valsts kontroles revīzijas lietā Nr. 5.1-2-17/2012 konstatēto problēmu novēršanu ” ar uzdevumu visām ministrijām līdz 2016.gada 1.augustam izvērtēt nepieciešamību to kompetencē esošajos normatīvajos aktos par reģistru un valsts informācijas sistēmu uzturēšanas kārtību noteikt veicamajai darbībai atbilstošu būves vai telpu grupas lietošanas veidu, kā arī nodrošināt, ka par reģistrāciju atbildīgā iestāde, pieņemot lēmumu par informācijas ievietošanu attiecīgajā reģistrā vai informācijas sistēmā, balstās uz Nekustamā īpašuma valsts kadastra informācijas sistēmā reģistrētajiem objektu raksturojošiem datiem (t.sk. lietošanas veidu) un noteiktajā kārtībā iesniegt attiecīgu izvērtējumu Valsts kancelejā.  Informējam, ka šāds risinājums un ir saskaņots ar Izglītības un zinātnes ministriju, Kultūras ministriju, Labklājības ministriju, Vides aizsardzības un reģionālās attīstības ministriju un Veselības ministriju.  Sākotnēji uzdevuma izpildes termiņš bija paredzēts 2016.gada 31.janvāris, Ņemot vērā, ka protokollēmuma projekta virzība un saskaņošana ir ieilgusi, kā arī, lai iesaistītās institūcijas varētu nodrošināt uzdevuma kvalitatīvu izpildi, uzdevuma izpildei ir nepieciešams noteikt vismaz 6 mēnešu periodu. Tādējādi uzdevuma izpildes termiņš ir noteikts 2016.gada 1.augusts. |
| 3. | Projekta izstrādē iesaistītās institūcijas | Veselības ministrija, Izglītības un zinātnes ministrija, Kultūras ministrija, Labklājības ministrija, Vides aizsardzības un reģionālās ministrija. |
| 4. | Cita informācija | Izglītības un zinātnes ministrija, Kultūras ministrija, Labklājības ministrija, Vides aizsardzības un reģionālās attīstības ministrija saskaņoja Tieslietu ministrijas viedokli minētajā jautājuma. Savukārt Veselības ministrija norādīja, ka atbalsta prasības pakāpenisku ieviešanu, kuras mērķis ir ārstniecības iestādes reģistrēt tikai tam atbilstošās telpās, bet šī prasība kā obligāta var būt attiecināma tikai uz no jauna reģistrētām ārstniecības iestādēm, jau esošām iestādēm šai prasībai būtu jāparedz pakāpeniska ieviešana. Kā arī norādīja, ka prasība norādīt kadastra numuru Ārstniecības iestāžu reģistrā būtu pieļaujama tajā gadījumā, ja Kadastra informācijas sistēma un Vadības informācijas sistēmas, kuras sastāvā ir Ārstniecības iestāžu reģistrs, tiktu savstarpēji saintegrētas, lai nodrošinātu nepieciešamo datu ielādi (bez manuālas ievades). Lai to spētu realizēt, ir jāparedz izmaksas izmaiņu veikšanai esošām sistēmām. Veselības ministrija vērsa uzmanību, ka neatkarīgi no izvēlētā procesa veida, iniciatīvas īstenošanai nepieciešami papildus resursi uzraudzības veikšanai un stiprināšanai.  Latvijas Pašvaldību savienība informēja Tieslietu ministriju, ka nepiekrīt vēstulē piedāvātajam risinājumam, uzskatot, ka ir jāpārskata pilnīgi visi normatīvie akti, kas uzliek privātpersonai pienākumu vai nu reģistrēt konkrētu darbību, vai saņemt atļauju specifiskai darbībai, vai informēt par attiecīgu darbību veikšanu konkrētā vietā, kas ir saistīta vai nu ar zemes vienību, būvi vai ēkā esošu telpu grupu. Ja valstij ir pamatots iemesls turpināt pieprasīt šādas ziņas, attiecīgajos reģistros, valsts informācijas sistēmās ir jānodrošina viennozīmīga darbības veikšanas vietas identifikācija. Ja viennozīmīga darbības veikšanas vietas identifikācija no valsts viedokļa nav nepieciešama, tad nav pamata turpināt likt privātpersonai pildīt šādu pienākumu, un tas no attiecīgā normatīvā akta ir svītrojams. Līdz ar to Latvijas Pašvaldību savienība lūdz sagatavot precīzu veicamo uzdevumu sarakstu, norādot konkrētu atbildīgo valsts institūciju un uzdevuma izpildes termiņu.  Ņemot vērā Tieslietu ministrijas piedāvāto virzienu un atbalstu no iesaistīto ministriju puses, turpmāk būtu nepieciešams atbildīgās ministrijas izvērtējums par attiecīgā reģistra vai informācijas sistēmas mērķi un normatīvo regulējumu, kā arī nepieciešamiem grozījumiem attiecīgajos normatīvajos aktos, ieviešot piedāvāto risinājumu. Grozījumu izstrāde un virzība ir katras attiecīgās ministrijas kompetencē. Tieslietu ministrija savas kompetences ietvaros var sniegt atbalstu normatīvo aktu saskaņošanā. |
|  | | |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Pašvaldības, personas, kurām saskaņā ar normatīvajiem aktiem darbības veids ir reģistrējams reģistros vai informācijas sistēmās (piemērām: veterinārārsti, ārstniecības iestādes, izglītības iestādes, muzeji, utt.) |
| 2. | Tiesiskā regulējuma ietekme uz tautsaimniecību un administratīvo slogu | Mazināsies administratīvais slogs pašvaldībām. Personām, kurām saskaņā ar normatīvajiem aktiem darbības veids ir reģistrējams reģistros vai valsts informācijas sistēmās administratīvais slogs netiks palielināts, jo informācijas apmaiņa starp reģistriem un valsts informācijas sistēmām notiks automatizēti. |
| 3. | Administratīvo izmaksu monetārs novērtējums | Protokollēmuma projekts tiešā veidā neietekmē administratīvās izmaksas privātpersonām. |
| 4. | Cita informācija | Piedāvātie grozījumi nerisinās situāciju nodokļu maksātājiem, kuriem ir dalīts īpašums – zeme nav nekustamā īpašuma sastāvā. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Īpašas sabiedrības līdzdalības aktivitātes saistībā ar projektu nav paredzētas, jo projektā iekļautais regulējums konceptuāli nemaina jau esošo regulējumu attiecībā uz nodokļa aprēķināšanu un neparedz ieviest jaunas politiskās iniciatīvas. Sabiedrības līdzdalība atbilstošā līmenī tiks nodrošināta, izsludinot projektu Valsts sekretāru sanāksmē. |
| 2. | Sabiedrības līdzdalība projekta izstrādē | Nav. |
| 3. | Sabiedrības līdzdalības rezultāti | Nav. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Pašvaldības, Veselības ministrija, Izglītības un zinātnes ministrija, Kultūras ministrija, Labklājības ministrija, Vides aizsardzības un reģionālās ministrija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde tiks nodrošināta pašvaldību un iesaistīto institūciju līdzšinējo funkciju ietvaros. Jaunas institūcijas netiks veidotas. |
| 3. | Cita informācija | Nav. |

Anotācijas III – V sadaļa – projekts šīs jomas neskar.

Iesniedzējs:

tieslietu ministrs Dzintars Rasnačs

21.09.2015. 13:23

1860

J. Kučāne

67046138, Jevgenija.Kucane@tm.gov.lv